4,500 KIR terima bantuan
SARATOK: Seramai
4,500 Ketua Isi Rumah (KIR) di kawasan Dewan Undangan Negeri (DUN) Krian
menerima bantuan bekalan makanan Bantuan Makanan Sarawakku Sayang daripada
Kerajaan Sarawak ketika Perintah Kawalan Pergerakan (PKP). Jurucakap Pusat
Khidmat DUN Kalaka berkata, sehingga semalam 2,500 KIR telah menerima bantuan
bekalan makanan masing-masing.  Sehingga semalam,
secara keseluruhannya seramai 2,000 KIR masih belum menerima bantuan bekalan
makanan tersebut dan dijangka akan diteruskan pada hari ini penghantarannya. “Pengagihan
bantuan ke kawasan DUN Krian ini dijangka dilaksanakan dalam tempoh tiga hari. “Setakat
hari ini (semalam), lebih 2,500 bantuan telah diagihkan kepada KIR di
rumah-rumah panjang dan proses pengagihan berpusat di Dewan Sri Krian,”
katanya. Beliau berkata,
agihan bantuan makanan tersebut disalurkan oleh Kerajaan Sarawak di bawah
Gabungan Parti Sarawak (GPS) kepada setiap kawasan DUN di negeri ini. “Bagi DUN
Krian, Pusat Khidmat DUN Kalaka yang telah menyeliakan penghantaran bantuan
makanan ini kepada penduduk disitu bertujuan membantu meringankan bebanan
rakyat di sepanjang tempoh PKP,” ujar beliau. Katanya, Pusat
Khidmat DUN Kalaka akan terus menghantar bantuan bekalan makanan tersebut
kepada semua KIR di DUN Krian yang masih belum menerimanya. “Saya
berharap bantuan ini secara tidak langsung dapat membantu meringankan beban
setiap keluarga yang tidak dapat keluar mencari rezeki sepanjang tempoh PKP
yang dilanjutkan sehingga 28 April ini,” ujarnya. Beliau sekali
lagi menasihatkan orang ramai supaya mematuhi PKP bagi mengekang penularan
wabak berbahaya Covid-19. 
See author's posts
